Jehan, par la grace de Dieu roy de France, à tous ceulx qui ces présentes lettres verront, salut. Comme nostre amé et féal cousin Jehan de Challon, aisné fils et hoir de feu nostre très-cher cousin le comte d’Aucerre et de Tonnerre, jadis bouteiller de France, pour certaines causes et essoynes de maladies, et d’autres choses justes et raisonnables desquelles plainement sommes informez, ne puisse de présent entendre au gouvernement desdiz comtez et des autres baronnies, terres et seigneuries estanz en plusieurs et divers lieux ès parties de nostre royaume, à lui appartenantes et échues par succession de nostre dit cousin son père, ne les reprendre ne les relever de nous et des aultres seigneurs dont lesdits comtez, baronnies et terres sont tenues, et de qui il appartient, et aussi les barons, chevaliers et autres, qui de feu nostre dit cousin en son vivant tenoient baronnies, terres, fiez et autres seigneuries, ne les peuvent reprendre ne relever de nostre dit cousin son fils. Sçavoir faisons que nous, pour considération des choses dessusdites, avons ordonné et octroyé, de certaine science et auctorité royale et de grace espécial, et par ces présentes octroyons et ordonnons que Jehan de Challon, aisné fils et hoir de nostre dit cousin Jehan de Challon, son père, ou nom et pour son dit père puisse entendre et avoir le gouvernement des comtez d’Auxerre et de Tonnerre, de Berry, et de Saloigne, et de toutes les autres baronies, terres et seigneuries appartenantes et échues à son dit père, à cause de la succession cy-dessus dite, en quelconque lieu que ils soient en nostre dit royaume; et que desdits comtez, haronies, terres et seigneuries, ledit Jehan, ou nom que dessus, puisse entrer en foy et hommage de nous et de tous les autres seigneurs, et les reprendre et les relever de nous et de eulx en la fourme et manière que lesdictes terres et seigneuries requerront; et aussi que tous barons, chevaliers et autres puissent entrer en foy et hommage dudit Jehan, ou nom et pour son dit père, et de lui reprendre et relever leurs baronnies, terres, fiez et seigneuries, tout en la fourme et manière que faire pourroient et devroient à nostre dit cousin son père, se au gouvernement de sesdites terres pouvoit vacquier; et de faire instituer et establir toutes manieres de procureurs, soubs son scel ou soubs scel authentique, tant en demandant comme en défendant, qui ayent tel povoir comme il leur voudra donner, et généralement qu’il puist faire toutes autres choses touchant le gouvernement des terres de son dit père, ou qu’elles soyent en nostre dit royaume, que son dit père feroit si présens en bonne prospérité y estoit, et que les choses par luy faites ayent tel et semblable pouvoir, vertu et valeur comme si par son dit père fussent faites. Et à toutes les choses dessusdites faire et accomplir nous avons auctorisé, et par ces présentes auctorisons ledit Jehan de Challon, de certaine science et de nos autoritez royal et grace espécial dessus dites. Si mandons par la teneur de ces lettres à tous ducs, contes, barons, justiciers, officiers et sujets de notre royaume à qui’il appartiendra, que ledit Jehan de Challon, au nom et pour son dit père, laissent et facent entrer et avoir le gouvernement des comtez, baronnies, terres et seigneuries dessusdites, et pour icelles le reçoivent, au nom et pour sondit père, en foy et hommage et relèvent et reprennent de luy celles qu’il appartiendra, sans aucune difficulté. En tesmoing de laquelle chose nous avons fait mettre nostre scel à ces présentes lettres. Donné à Beaune le XXIV jour de janvier, l’an de grace M. CCC. LXI. Collation faite à l’original scellé en double queue de cire jaune. Ainsi signé par le roy, Mello, visa Chal., et fut publiée en jugement le lundi dernier jour de février, l’an 1361.